2.1 ปัจจัยความเสี่ยง

ด้านภาวะเศรษฐกิจ

การดำเนินธุรกิจของบริษัท เป็นอุตสาหกรรมที่สนับสนุนและเกี่ยวเนื่องกับอุตสาหกรรมก่อสร้าง
โดยเฉพาะในโครงการก่อสร้างสาธารณูปโภคพื้นฐาน อุตสาหกรรมขนาดใหญ่
และอุตสาหกรรมขนาดกลาง
ซึ่งอุตสาหกรรมดังกล่าวจะขึ้นอยู่กับความเจริญเติบโตของภาวะเศรษฐกิจของประเทศและของโลก
ในช่วงที่ภาวะเศรษฐกิจตกต่ำการลงทุนภายในและภายนอกประเทศมีการขยายตัวต่ำมาก
จะส่งผลกระทบโดยตรงต่ออุปสงค์ในผลิตภัณฑ์ของบริษัท
แต่ขณะเดียวกันก็ได้มีตลาดเกิดใหม่ในภูมิภาคต่างๆ
ที่ยังจำเป็นที่จะต้องลงทุนในด้านสาธารณูปโภคขั้นพื้นฐานอย่างต่อเนื่อง
ซึ่งบริษัทมีความพร้อมในการส่งออกผลิตภัณฑ์ไปได้ทั่วโลกอยู่แล้ว
อีกทั้งได้มีการศึกษาด้านการตลาดเพิ่มเติมสำหรับตลาดเกิดใหม่เหล่านั้น
เพื่อให้บริษัทได้รับงานในภูมิภาคที่มีอัตราการขยายตัวทางเศรษฐกิจสูง

ด้านวัตถุดิบ

วัตถุดิบหลักที่ใช้ในการผลิตผลิตภัณฑ์ของบริษัท ได้แก่ เหล็กแผ่น และเหล็กรูปพรรณนั้น
จัดเป็นสินค้าประเภท Commodity ราคาวัตถุดิบมีความผันผวนขึ้นอยู่กับภาวะตลาดโลก
ซึ่งจะมีผลกระทบต่อต้นทุนและผลการดำเนินงานของบริษัท
อย่างไรก็ดีบริษัทสามารถแก้ปัญหานี้ด้วยการสั่งซื้อวัตถุดิบภายในระยะเวลาที่ผู้ขายกำหนดที่จะคงราคาไว้
และโดยการกระจายความเสี่ยงโดยการสั่งซื้อวัตถุดิบจากผู้จำหน่ายหลายราย
นอกจากนี้ผู้ร่วมทุนของบริษัท คือ บริษัท มิตซุยแอนด์ คัมปนี (ไทยแลนด์) จำกัด
เป็นผู้ค้าเหล็กรายใหญ่ในประเทศไทย รวมทั้ง บริษัท เหล็กสยามยามาโตะ จำกัด
มีความสัมพันธ์อันดีต่อบริษัท จะช่วยสนับสนุนในด้านการจัดหาวัตถุดิบ
และเป็นการลดความเสี่ยงด้านความผันผวนของราคาและการขาดแคลนวัตถุดิบ
รวมทั้งระยะเวลาในการจัดหาวัตถุดิบให้ทันตามกำหนดระยะเวลาของโครงการของบริษัท
ซึ่งเป็นโครงการที่เป็นระยะสั้นโดยส่วนใหญ่

ด้านการแข่งขัน

แนวโน้มการขยายตัวของอุตสาหกรรมทั้งภาครัฐและเอกชนในช่วง 2-3 ปีข้างหน้า
ยังคงมีการเจริญเติบโตไม่มาก
ทำให้การแข่งขันในเชิงธุรกิจสำหรับโครงการภายในประเทศดังกล่าวมีมาก
และการตัดราคาเพื่อการแข่งขันจึงมีในระดับค่อนข้างสูง เพื่อความอยู่รอดของแต่ละกิจการ

สำหรับการแข่งขันในระดับนานาชาติ
ถือว่ามีความสามารถในการแข่งขันสูงเนื่องจากได้รับการยอมรับด้านคุณภาพและความปลอดภัยซึ่งมีมาตรฐานของผลิตภัณฑ์ที่ได้รับรองจากสถาบันรับรองมาตรฐานสากล
เช่น ISO 9002, ASME และ JSCA CLASS A ทำให้บริษัทมุ่งเน้นงานส่งออกต่างประเทศมากขึ้น
เพื่อขยายตลาดต่างประเทศจากเดิม คือ ญี่ปุ่น และประเทศกลุ่มอาเซียน ไปยังตลาดใหม่ เช่น
ประเทศกลุ่มยุโรป อเมริกา ตะวันออกกลาง แอฟริกา และออสเตรเลีย
และบริษัทยังสามารถรับงานที่มีมูลค่าเพิ่มจากลูกค้า ซึ่งเป็นงานลักษณะพิเศษและระยะเวลาสั้น
อีกทั้งบริษัทยังได้รับความไว้วางใจจากลูกค้าเดิมเป็นอย่างมากในการให้งานอย่างต่อเนื่องกับบริษัท

ด้านอัตราแลกเปลี่ยนในสกุลเงินต่างประเทศ

บริษัทและบริษัทย่อยมีรายได้จากโครงการเป็นสกุลเงินตราต่างประเทศ
และรายการกับเจ้าหนี้การค้าที่เป็นสกุลเงินตราต่างประเทศ
บริษัทและบริษัทย่อยมิได้ใช้ตราสารอนุพันธ์ทางการเงินเพื่อป้องกันความเสี่ยงดังกล่าวนอกจากนี้บริษัทและบริษัทย่อยยังมีความเสี่ยงจากการที่มีเงินลงทุนและเงินให้กู้ยืมในบริษัทร่วมในต่างประเทศซึ่งบริษัท
มิได้ทำสัญญาป้องกันความเสี่ยงไว้

แต่อย่างไรก็ตาม บริษัทได้มีการจัดการความเสี่ยงโดยให้มีรายรับเป็นเงินตราต่างประเทศ
และให้มีรายจ่ายที่เป็นเงินตราต่างประเทศสกุลเดียวกัน

ด้านข้อพิพาททางกฎหมาย

-ไม่มีรายการที่เป็นนัยสำคัญ-

ด้านอัตราดอกเบี้ย

ตามหมายเหตุประกอบงบการเงินข้อ 22 เรื่องความเสี่ยงจากอัตราดอกเบี้ย -
ความเสี่ยงจากอัตราดอกเบี้ยเกิดจากความผันผวนของอัตราดอกเบี้ยในตลาดในอนาคต
ซึ่งจะส่งผลต่อการดำเนินงานและกระแสเงินสดของบริษัทและบริษัทย่อย
บริษัทและบริษัทย่อยมีความเสี่ยงเกี่ยวกับอัตราดอกเบี้ยเนื่องจากมีเงินฝากกับสถาบันการเงินและเงินเบิกเกินบัญชีธนาคารและเงินกู้ยืมจากสถาบันการเงิน
สินทรัพย์และหนี้สินทางการเงินดังกล่าวส่วนใหญ่จัดอยู่ในประเภทระยะสั้น บริษัทและบริษัทย่อย
มิได้ใช้ตราสารอนุพันธ์ทางการเงินเพื่อป้องกันความเสี่ยงดังกล่าว